Pakuotės lapelis: informacija vartotojui

Lercapin 10 mg plėvele dengtos tabletės
Lercapin 20 mg plėvele dengtos tabletės
Lerkanidipino hidrochloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas jiems gali pakenkti net ir tiems, kurių ligos požymiai yra tokie patys kaip Jūsų).
-	Jeigu pasireiškė bet koks šalutinis poveikis, kreipkitės į gydytoją arba vaistininką. . Žr. 4 skyrių.


Apie ką rašoma šiame lapelyje?

1.	Kas yra Lercapin ir kam jis vartojamas
2.	Kas žinotina prieš vartojant Lercapin 
3.	Kaip vartoti Lercapin 
4.	Galimas šalutinis poveikis
5.	Kaip laikyti Lercapin
6.	Pakuotės turinys ir kita informacija


1.	Kas yra Lercapin ir kam jis vartojamas

Lercapin, lerkanidipino hidrochloridas,  priklauso vaistų grupei, vadinamai kalcio kanalų blokatoriais (dihidropiridino dariniamsi), kurie mažina kraujo spaudimą. Lercapin vartojamas padidėjusio kraujospūdžio ligai gydyti vyresniems kaip 18 metų asmenims (jo nerekomenduojama vartoti jaunesniems kaip 18 metų amžiaus vaikams).


2.	Kas žinotina prieš vartojant Lercapin

Lercapin vartoti draudžiama:
-	jeigu jūs esate alergiškas veikliajai medžiagai arba arba bet kuriai pagalbinei šio vaisto medžiagai (jos išvardytos 6 skyriuje)..
-	jeigu jums nustatyta kuri nors iš šių širdies ligų:
· kliūtis kraujui ištekėti iš širdies, 
· negydytas širdies nepakankamumas, 
· nestabilioji krūtinės angina (krūtinės skausmas ramybės būklėje arba progresuojantis intensyvumas),
· nuo ištikusio miokardo infarkto pradžios nepraėjo vienas mėnuo;
-	jeigu yra sunkus kepenų veiklos sutrikimas;
· jeigu yra sunkus inkstų veiklos sutrikimas arba jūs esate gydomas atliekant dializę;
-	jeigu vartojate vaistų CYP3A4 izofermento inhibitorių: 
· vaistų nuo grybelių sukeliamų ligų (pvz., ketokonazolo, itrakonazolo), 
· makrolidų grupės antibiotikų (pvz., eritromicino arba troleandomicino, klaritromicino), 
· antivirusinių vaistų (pvz., ritonaviro); 
-	jei vartojate vaistą ciklosporiną (jis vartojamas po organų persodinimo profilaktikai nuo organų atmetimo reakcijos); 
-	kartu su greipfrutų vaisiais ar greipfrutų sultimis.

Įspėjimai ir atsargumo priemonės
Pasitarkite su gydytoju ar vaistininku, prieš pradėdami vartoti Lercapin.
-	jeigu jums yra tam tikrų širdies veiklos sutrikimų;
-	jeigu jums yra kepenų arba inkstų veiklos sutrikimas.

Pasakykite savo gydytojui, jeigu jūs esate nėščia (arba įtariate, kad galėjote pastoti) arba žindote kūdikį (žr. skyrių „Nėštumas, kūdikio žindymas ir vaisingumas“).

Vaikams ir paaugliams
Lercapin saugumas ir veiksmingumas vaikams iki 18 metų nenustatytas.

Kiti vaistai ir Lercapin 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai svarbu, nes kartu su kitais vaistais vartojant Lercapin gali pasikeisti jo arba kitų vaistų poveikis, arba kai kuris šalutinis poveikis gali pasireikšti dažniau (žr. taip pat 2 skyrių). Pasakykite gydytojui arba vaistininkui, jeigu vartojate:
-	fenitoiną, fenobarbitalį arba karbamazepiną (vaistus nuo epilepsijos),
-	rifampiciną (vaistą nuo tuberkuliozės),
-	astemizolį arba terfenadiną (vaistus nuo alergijos),
-	amjodaroną ar chinidiną bei sotalolį (vaistus, vartojamus esant pagreitėjusiam širdies plakimui),
-	midazolamą (vaisto nuo nemigos), 
-	digoksiną (vaistą širdies sutrikimams gydyti),
· beta adrenoblokatorius, pavyzdžiui, metoprololį, diuretikus (šlapimo išsiskyrimą skatinančius vaistus) arba AKF inhibitorius (vaistus nuo padidėjusio kraujospūdžio),
-	cimetidiną (vaistą nuo opaligės, virškinimo sutrikimų ar rėmens didesnę kaip 800 mg paros dozę),
· simvastatiną (vaistą, mažinantį cholesterolio kiekį kraujyje),
· kitus vaistus nuo padidėjusio kraujospūdžio.

Lercapin su maistu, gėrimais
· Labai riebus maistas reikšmingai padidina vaisto koncentraciją kraujyje (žr. 3 skyrių).
· Alkoholis gali sustiprinti Lercapin poveikį. Nevartokite Larcapin tablečių su greipfrutų vaisiais arba greipfrutų sultimis (jie gali padidinti hipotenzinį poveikį). Žiūrėti 2 skyrių „Lercapin vartoti negalima“.

Nėštumas, žindymo laikotarpis ir vaisingumas
Lercapin nerekomenduojamas vartoti nėštumo metu, neturėtų būti vartojamas žindymo metu. Nėra duomenų vartojant Lerkapin nėštumo ar žindymo metu. Jei esate nėščia arba žindote kūdikį, planuojate pastoti ar galvojate, kad galite būti pastojusi ir nevartojate jokių kontracepcijos priemonių, tai prieš vartodama šį vaistą, pasitarkite su gydytoju. 

Vairavimas ir mechanizmų valdymas
Dėl galimo galvos svaigimo, silpnumo,nuovargio ir retais atvejais mieguistumo vartojant vaistą reikia laikyti atsargumo. Nevairuokite ir nevaldykite mechanizmų, kol nepaaiškės kaip jus veikia Lercapin.

Lercapin sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Lercapin sudėtyje natrio
Šio vaistinio preparato vienoje tabletėje yra mažiau kaip 1 mmol (23 mg) natrio, t.y. jis beveik
neturi reikšmės.


3.	Kaip vartoti Lercapin 

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Suaugusieji
Rekomenduojama dozė yra 10 mg plėvele dengta tabletė, kuri vartojama vieną kartą per parą tuo pačiu laiku, geriausiai išgerti ryte 15 minučių prieš pusryčius. Prireikus jūsų gydytojas gali nurodyti dozę padidinti iki vienos Lercapin 20 mg tabletės per parą (žr. sk. 2 „Lercapin vartojimas su maistu ir gėrimais“). 

Lercapin 10 mg plėvele dengta tabletė: vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Lercapin 20 mg plėvele dengta tabletė: šią tabletę galima padalyti į lygias dozes.

Patartina tabletę nuryti nesukramtytą ir užsigerti pakankamu vandens kiekiu.

Vartojimas vaikams
Šio vaisto vartoti vaikams iki 18 metų negalima.

Senyvi pacientai
Jiems dozės keisti nereikia. Tačiau gydymo pradžioje reikia laikytis ypatingo atsargumo..

Pacientai su kepenų arba inkstų veiklos sutrikimais
Šiems pacientams vartojimo pradžioje reikalingos ypatingos atsargumo priemonės, kurios taip pat taikytinos  didinant paros dozę iki 20 mg.

Ką daryti pavartojus per didelę Lercapin dozę?
Nevartokite didesnės dozės negu buvo nurodyta.
Jeigu išgersite didesnę dozę negu skirta arba vaisto perdozuosite, nedelsdami kreipkitės į gydytoją ir, jeigu įmanoma, pasiimkite kartu likusias tabletes ir (arba) jų pakuotę.
Išgėrus didesnę dozę negu reikia, gali stipriai sumažėti  kraujospūdis, pradėti nereguliariai arba dažnai plakti širdis. Dėl to galima netekti sąmonės.

Pamiršus pavartoti Lercapin 
Praleidus dozę, vėliau vartokite vaistą įprasta tvarka kaip ir anksčiau. Negerkite dvigubos dozės vietoje praleistos.

Nustojus vartoti Lercapin
Nustojus vartoti Lercapin, jūsų kraujospūdis gali vėl padidėti. Prieš nustojant vartoti šį vaistą  pasitarkite su gydytoju.

Jeigu jums kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Vartojant šį vaistą gali pasitaikyti žemiau išvardyti šalutiniai poveikiai.

Kai kurie šalutiniai poveikiai gali būti sunkūs.
Jei jums atsirado kokių nors iš žemiau išvardytų požymių, nedelsiant kreipkitės į gydytoją.

Reti (gali pasireikšti ne dažniau kaip 1 iš 1000 žmonių): krūtinės angina (skausmas krūtinėje dėl nepakankamos kraujotakos širdyje), alerginės reakcijos (jų simptomai yra niežulys, išbėrimas, dilgėlinė), alpulys.


Jeigu jūs sergate krūtinės angina, vartojant Lercapin ir kitus šiai grupei priklausančius vaistus, galite jausti dažnesnius ir sunkesnius šios ligos priepuolius. Gali pasitaikyti pavienių širdies smūgio (miokardo infarkto) atvejų.

Kiti galimi šalutinio poveikio požymiai:

Dažni (gali pasireikšti rečiau kaip 1 iš 10 asmenų): galvos skausmas, pulso padažnėjimas, palpitacija (pernelyg greitas juntamas širdies plakimas), staigus veido, kaklo arba krūtinės viršutinės dalies paraudimas, kulkšnių patinimas.

Nedažni (gali pasireikšti rečiau kaip 1 iš 100 asmenų): svaigulys, kraujospūdžio staigus sumažėjimas, rėmuo, pykinimas, skrandžio skausmas, odos išbėrimas, niežulys, raumenų skausmas, padidėjęs šlapimo išsiskyrimas, silpnumas arba nuovargis.

Reti (gali pasireikšti rečiau kaip 1 iš 1000 asmenų): mieguistumas, vėmimas, viduriavimas, pūkšlės, padažnėjęs šlapinimasis, krūtinės skausmas.

Dažnis nežinomas (negali būti apskaičiuotas pagal turimus duomenis): dantenų patinimas, kepenų funkcijos pakitimai (nustatoma pagal kraujo tyrimų duomenis), drumstas skystis atliekant dializę per vamzdelį jūsų pilvo ertmėje, veido, lūpų, liežuvio arba gerklės patinimas, galintis apsunkinti kvėpavimą arba rijimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Lercapin

Šį vaistą laikykite vaikams nepastebimoje ir nepasiekiamoje vietoje

Ant kartono dėžutės ir lizdinės plokštelės „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti gamintojo pakuotėje, kad vaistas būtų apsaugotas nuo šviesos ir drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Lercapin sudėtis
-	Veiklioji medžiaga yra lerkanidipino hidrochloridas. 
Kiekvienoje plėvele dengtoje tabletėje yra 10 mg lerkanidipino hidrochlorido, atitinkančio 9,4 mg lerkanidipino arba 20 mg lerkanidipino hidrochlorido, atitinkančio 18,8 mg lerkanidipino.
-	Kitos medžiagos
Tabletės šerdis: laktozės monohidratas, mikrokristalinė celiuliozė, karboksimetilkrakmolo A natrio druska, povidonas K30, magnio stearatas.
Tabletės plėvelė: hipromeliozė, talkas, titano dioksidas (E 171), makrogolis 6000, geležies oksidas (E 172).

Lercapin išvaizda ir kiekis pakuotėje
Lercapin 10 mg tabletės: geltonos, apskritos, abipus išgaubtos, 6,5 mm plėvele dengtos tabletės su vagele vienoje pusėje. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Lercapin 20 mg tabletės: rožinės, apskritos abipus išgaubtos, 8,5 mm plėvele dengtos tabletės su vagele vienoje pusėje. Šią tabletę galima padalyti į lygias dozes..

Lercapin 10 mg tiekiamas kartono dėžutėje esančiose lizdinėse plokštelėse, kuriose yra 7, 14, 28, 35, 50, 56, 60, 90, 98, 100 tablečių.

Lercapin 20 mg tiekiamas kartono dėžutėje lizdinėse plokštelėse, kuriose yra 7, 14, 28, 35, 42, 50, 56, 60, 90, 98, 100 plėvele dengtų tablečių.

Gali būti tiekiamos ne visų dydžių pakuotės.

Registruotojas ir gamintojas
Registruotojas
Menarini International Operations Luxembourg S.A.
1, Avenue de la Gare
L-1611 Luxembourg
Liuksemburgas

10 mg plėvele dengtos tabletės
Gamintojas
BERLIN-CHEMIE AG
Glienicker Weg 125
12489 Berlin, Vokietija

20 mg plėvele dengtos tabletės
Gamintojas
BERLIN-CHEMIE AG
Glienicker Weg 125
12489 Berlin
Vokietija

arba

RECORDATI Industria Chimica e Farmaceutica S.p.A.
Via Matteo Civitali 1
20148 Milan
Italija


Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „BERLIN CHEMIE MENARINI BALTIC“
Jasinskio g. 16a, LT-03163 Vilnius
Tel. +370 5 269 19 47



Šis pakuotės lapelis paskutinį kartą peržiūrėtas 2021-12-15.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

